recursal/SuperWikiNEXT-32B huggingface dataset:
**Reetta Räty** (s. 1974 Kuusamo) on suomalainen toimittaja.

Räty valmistui valtiotieteiden maisteriksi Helsingin yliopistosta vuonna 1999 pääaineenaan valtio-oppi. Toimittajana hän aloitti Koillissanomat-paikallislehdessä. Räty toimi myös Ylioppilaslehden toimittajana. Vuonna 1995 hän aloitti Helsingin Sanomien kaupunkitoimituksessa. Vuosina 1997–2003 Räty oli Nyt-liitteen toimittaja ja toimitussihteeri sekä vuosina 2004–2007 esimies.

Räty työskenteli Helsingin Sanomien toimituspäällikkönä, kunnes irtisanoutui tehtävästä heinäkuussa 2013 yhdessä Ville Blåfieldin ja Paula Salovaaran kanssa. Irtisanoutumiseen ei toimittajien mukaan liittynyt dramatiikkaa. He perustivat samana kesänä yrityksen Räty–Salovaara–Blåfield. Tammikuussa 2019 Räty aloitti Uutisvuodon kapteenina.

Helmikuussa 2015 julkaistiin Rädyn ja Ville Blåfieldin teos *Kuka hullu haluaa poliitikoksi?*.

Räty valittiin vuoden 2018 aikakauslehtitoimittajaksi. Hänet valittiin myös Tampereen yliopiston journalistiikan työelämäprofessoriksi kaudelle 2020–2021.

Räty asuu Helsingin Kalliossa, ja hänellä on kaksi lasta.

Lähteet
-------

1. 1 2 3  Reetta Räty Helsingin Sanomain Säätiö. Viitattu 4.9.2015.
2. ↑  Pallari, Leena & Väliaho, Tuomo: HS-esimiehet lähtevät mediayrittäjiksi *HS.fi*.  26.7.2013. Viitattu 4.9.2015.
3. ↑  Hesarin jättävä Salovaara: Mitään suunnitelmaa tulevasta ei ole - mutta kauheasti ideoita *Yle Uutiset*.  25.7.2013. Viitattu 4.9.2015.
4. ↑  Räty–Salovaara–Blåfield *Kaisaniemenkatu 1 -blogi*. Viitattu 6.9.2015.
5. ↑  Anne Leinonen: Peter Nyman palaa Uutisvuotoon - yksi vanhoista jaksoista on noussut superklassikoksi: "Kukaan ei uskonut, että hän on niin kreisi" *Iltalehti*.  6.11.2018. Viitattu 6.11.2018.
6. ↑  Kuka hullu haluaa poliitikoksi? Teos. Viitattu 4.9.2015.
7. ↑  2018 aikakauslehtitoimittaja Aikakausmedia.
8. ↑  Kanerva, Arla: Median sekatyöläisestä tulee professori.  *Helsingin Sanomat*, 19.5.2020, nro 135, s. B 3. Helsinki:  Sanoma Media Finland Oy. ISSN 0355-2047.

Aiheesta muualla
----------------

* Reetta Räty Twitterissä
*Tämä artikkeli kertoo hätämerkistä. Muista merkityksistä katso SOS (täsmennyssivu).*
SOSSOS-koodi morsetuksenaÄänitiedostojen kuunteluohjeet

**SOS** on kansainvälinen morseaakkosilla annettava hätämerkki. Se koostuu kolmesta lyhyestä, kolmesta pitkästä ja kolmesta lyhyestä merkistä (**· · · – – – · · ·**) eli Morsen aakkosin annetuista kirjaimista **S**, **O** ja **S**.

SOS voidaan antaa sähköttämällä, äänimerkinantolaitteilla, valolla, signaalilipuilla tai lippuviittomilla, jopa paukuttamalla laivan runkoa tai muuta kiinteää esinettä. SOS on yleismaailmallisesti pätevä hätämerkki.

Yleisen uskomuksen mukaan lyhenne SOS tulee sanoista *save our souls* ("pelastakaa sielumme"), joskus myös *save our ship* ("pelastakaa laivamme") tai *send our savior* ("lähettäkää pelastajamme"). Todellisuudessa kirjainyhdistelmä SOS valittiin, koska se on tarpeeksi yksinkertainen kenen tahansa muistaa, lähettää ja tunnistaa ja se on helposti erottuva koodi morseaakkosilla ilmaistuna. Jopa täysin kokematon henkilö osaa lähettää tai tunnistaa SOS-merkin. Toisen uskomuksen mukaan RMS *Titanic* olisi ollut ensimmäinen hädässä ollut laiva, joka olisi käyttänyt SOS-hätäkutsua. Todellisuudessa ensimmäinen SOS-hätäkutsu lähetettiin jo kolmea vuotta aiemmin.

Alun perin lennätinliikenteessä käytetty hätämerkki oli CQD (*CQ* tarkoittaa "kutsu kaikille"), jota ehdotti Guglielmo Marconi ja joka hyväksyttiin vuonna 1904. Saksalaisesta SOS-merkistä tehtiin virallinen hätämerkki Berliinin konferenssissa vuonna 1906.
Tällöin se korvasi CQD-merkin. SOS hyväksyttiin virallisesti vuonna 1908.

Katso myös
----------

* Mayday

Lähteet
-------

1. 1 2  Lyhenneluettelo  20.12.2013. Kotimaisten kielten keskus.  Arkistoitu 12.10.2013. Viitattu 21.2.2014.
2. ↑  Hätämerkit (Muutokset kansainvälisistä säännöistä yhteentörmäämisen ehkäisemiseksi merellä vuonna 1972 tehtyyn yleissopimukseen, liite IV muutettuna) *FINLEX*.  19.12.2008. Viitattu 29.2.2012.
3. ↑  International Wireless Telegraph Convention • Convention Radiotélégraphique Internationale *earlyradiohistory.us*.  3.11.1906. Berlin. Viitattu 29.2.2012. (englanniksi, ranskaksi)

Aiheesta muualla
----------------

* Kuvia tai muita tiedostoja aiheesta **SOS** Wikimedia Commonsissa
**Opolen piirikunta** (puol. *powiat opolski*) on yksi Lublinin voivodikunnan piirikunnista. Piirikunnan arvioitu väkiluku oli vuoden 2019 lopussa 59 208. Siihen kuuluvat yhdeksän kuntaa ovat Chodel, Józefów nad Wisłą, Karczmiska, Łaziska, Opole Lubelskie, Poniatowa ja Wilków.

Opolen piirikunnalla on yhteistä rajaa idässä Lublinin piirikunnan kanssa, pohjoisessa Puławyn piirikunnan ja etelässä Kraśnikin piirikunnan kanssa.

Piirikunnan väestöpyramidi 2014.
Vuoden 2019 lopussa Opolen piirikunnan asukkaista 51,1 prosenttia oli naispuolisia ja 48,9 prosenttia miespuolisia. Alle 18-vuotiaat muodostivat 17 prosenttia piirikunnan väestöstä, työikäiset 60,1 prosenttia ja eläkeikäiset 22,8 prosenttia väestön keski-iän ollessa 42,4 vuotta. Vuonna 2019 piirikunnassa syntyi 536 lasta. Opolen piirikunnan väkiluvun ennakoidaan pienenevän 44 152 asukkaaseen vuoteen 2050 mennessä.

Lähteet
-------

1. 1 2 3 4 5 6 7 8  Powiat opolski w liczbach *Polska w liczbach*. Viitattu 8.9.2020. (puolaksi)
2. ↑  Położenie geograficzne Opolen piirikunta.  Arkistoitu 26.9.2020. Viitattu 8.9.2020. (puolaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Lublinin piirikunnat |
| --- |
|  |
| Kaupunkipiirikunnat | 
* Lublin (hallintokeskus)
* Biała Podlaska
* Chełm
* Zamość

 |
|  |
| Piirikunnat | 
* Biała
* Biłgoraj
* Chełm
* Hrubieszów
* Janów
* Kraśnik
* Krasnystaw
* Łęczna
* Lubartów
* Lublin
* Łuków
* Opole
* Parczew
* Puławy
* Radzyń
* Ryki
* Świdnik
* Tomaszów
* Włodawa
* Zamość

 |

 |
**Ilves-Pallo** on vuonna 1974 perustettu suomalainen jalkapallojoukkue. Joukkue perustettiin sen jälkeen, kun Ilves-Kissat ja Tampereen Palloilijat joutuivat taloudellisiin vaikeuksiin ja siirtyivät Ilves ry:n alaisuuteen. Ilves ry perusti kaksi joukkuetta, joista toinen oli Ilves-Pallo.

Historiaa
---------

Ilves-Pallon syntyi sen jälkeen, kun Tampereen seudulla oli kahdeksan vuoden sisään yhdistetty moneen kertaan jalkapalloseuroja. Seuran juuret alkavat vuodesta 1966, kun Kalevan Pallo-Pojat (KalPo) yhdistettiin Tampellan Terään Tampellan kootessa tehdasjoukkuettaan. Uuden seuran nimeksi tuli Tampellan Pallo. Uusi seura yhdistettiin kuitenkin jo vuonna 1968 Tampereen Pallon (TaPa) kanssa, jolloin nimeksi vaihtui Tampellan Palloilijat.

Vuonna 1971 TPV oli menossa konkurssiin. Tampellan Palloilijat maksoi seuran velat ja seurat päätettiin yhdistää keskenään. Uuden seuran nimeksi tuli TaPa. Lopulta vuonna 1974 myös TaPa oli päätynyt talousvaikeuksiin, kun sitä rahoittanut Tampella halusi päästä joukkueesta eroon. Seura siirrettiin yhtä lailla talousvaikeuksissa olevan Ilves-Kissojen kanssa Ilves ry:n alaisuuteen. Syntyi kaksi joukkuetta, joista Ilves-Pallo siirtyi pelaamaan Kakkoseen TaPan sarjapaikalle.

### Ilves-Pallon synty

Vuonna 1975 Tampereen jäähalliin kutsuttiin Ilves-Kissoista ja Tampellan Palloilijoista kaksi joukkueellista pelaajia, joista koottiin kaksi joukkuetta Ilves ry:n alaisuuteen. Ilveksen valmentajaksi tuli Raimo Vasama ja Ilves-Pallon Heikki Majanlahti Ilves-Kissoista. Myöhemmässä vaiheessa pelaajat jaettiin vielä Ykkösessä aloittavaan Ilvekseen ja Kakkosessa aloittavaan Ilves-Palloon.

Joukkueella ei ollut minkäänlaista johtokuntaa. Harjoitukset, pelien ajankohdat, kuljetukset, matkat vierasotteluihin ja muut käytännön järjestelyt hoiti Ilveksen toimisto. Toimisto sijaitsi entisessä Jäähovissa*selvennä*. 

Talvikaudella joukkue harjoitteli jäähallin kentällä. Samaa kenttää käytti myös Ilves.*lähde?* Vasama teetti harjoituksissa jääkiekosta tuttuja kiertoharjoituksia. Kesäharjoitukset olivat puolestaan Tammelassa, jossa joukkueen käytössä oli Kalevanpuistokadun suuntaisesti ruoho- ja hiekkakenttä.

Ensimmäisen kauden jälkeen Ilves-Pallo tippui niukasti Kolmoseen.

Lähteet
-------

1. ↑  85-vuotiaan Ilveksen matka kohti lauantain juhlaottelua *Ilvesedustus.fi | Edustusjoukkueiden yhteinen koti*.  26.7.2016. Viitattu 27.12.2023.
2. ↑  Tampereen jalkapallohistoria on värikäs: mestaruuksia, rahapulaa ja fuusioita *Aamulehti*.  10.9.2019. Viitattu 8.12.2020. (vaatii tilauksen)
3. ↑  Ilves-Pallon ensimmäisen valmentajan Heikki Majanlahden haastattelu 10.12.2019*lähde tarkemmin?*
**Tao Geoghegan Hart** (s. 30. maaliskuuta 1995 Lontoo) on englantilainen maantiepyöräilijä. Hän on kilpaillut korkeimmalla ammattilaistasolla, UCI World Tourilla, kaudesta 2017 lähtien edustaen Team Sky / Ineos Grenadiers -joukkuetta. Hän on Italian ympäriajon voittaja.

Geoghegan Hart voitti vuoden 2020 Italian ympäriajossa Piancavalloon päättyneen 15. etapin ja Sestriereen päättyneen 20. etapin. Ennen päätösetappia hän oli kokonaiskilpailussa toisena, vain 0,86 sekuntia Jai Hindleylle jääneenä. Viimeisenä ajetulla aika-ajoetapilla hän varmisti kokonaisvoittonsa 39 sekunnin erolla Hindleyyn. Hän voitti myös nuorten kilpailun.

Saavutuksia
-----------

Lähteet: Pro Cycling Stats, Cycling Archives

2012
Ratapyöräilyn nuorten EM-kilpailut, joukkuetakaa-ajossa hopeaa
2013
Tour of Istria, kokonaiskilpailun ja 2. etapin voitto
Giro Internazionale della Lunigiana, kokonais-, piste- ja mäkikirikilpailun sekä 1. etapin voitto
2015
USA Pro Challenge, nuorten kilpailun voitto
2016
Trofeo Piva, voitto
Tour of the Gila, nuorten kilpailun voitto
Tour de Savoie Mont Blanc, 5. etapin voitto
2018
Kalifornian ympäriajo, kokonaiskilpailussa viides
2019
Tour of the Alps, kokonaiskilpailussa toinen, 1. ja 4. etapin voitto
Puolan ympäriajo, kokonaiskilpailussa viides
Espanjan ympäriajo, kokonaiskilpailussa 20:s, 16. etapilla toinen, 15. etapilla kolmas
2020
Volta a la Comunitat Valenciana, kokonaiskilpailussa kolmas
Italian ympäriajo, kokonaiskilpailun ja nuorten kilpailun voitto, mäkikirikilpailussa toinen, 15. ja 20. etapin voitto, 18. etapilla toinen
2022
Espanjan ympäriajo, kokonaiskilpailussa 19:s
2023
Volta a la Comunitat Valenciana, kokonaiskilpailussa kolmas, 4. etapin voitto
Tirreno–Adriatico, kokonaiskilpailussa kolmas
Tour of the Alps, kokonais- ja pistekilpailun sekä 1. ja 2. etapin voitto
Italian ympäriajo, 9. etapilla (aika-ajo) kolmas

Lähteet
-------

1. 1 2 3  Tao Geoghegan Hart *procyclingstats.com*. Viitattu 21.5.2023. (englanniksi)
2. 1 2  Tao Geoghegan Hart *cyclingarchives.com*. Viitattu 25.10.2020. (englanniksi)
3. ↑  Italian ympäriajossa edessä käsittämättömän tiukka lopputaisto – kärkimiehet starttaavat viimeiselle etapille tasoissa *yle.fi*.  24.10.2020. Viitattu 25.10.2020.
4. ↑  Tao Geoghegan Hart wins 2020 Giro d'Italia *cyclingnews.com*.  25.10.2020. Viitattu 25.10.2020. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Surinamen kansalliskokous** (holl. *De Nationale Assemblée*, lyh. **DNA**) on Surinamen yksikamarinen lakiasäätävä elin. Se koostuu 51 edustajasta, jotka valitaan viiden vuoden välein. Yksi edustaja edustaa keskimäärin hieman yli 10 800 asukasta.

Lainsäätämisen lisäksi kansalliskokous valitsee maan presidentin ja varapresidentin. Tähän tarvitaan ⅔ enemmistö. Mikäli tätä ei saavuteta kahdessa äänestyksessä, valintaprosessi siirtyy erilliselle valitsijakomitealle, joka koostuu kansallista ja paikallisista luottamustoimiin valituista poliitikoista.

Parlamentaarista työtä tehdään 17 valiokunnassa, joissa kaikissa istuu 7 jäsentä.

Marinus Bee valittiin parlamentin puhemieheksi 14. heinäkuuta 2021.

Lähteet
-------

1. ↑  Suriname *Parline: the IPU’s Open Data Platform*.  5.7.2018. Viitattu 2.12.2021. (englanniksi)
2. ↑  IFES Election Guide | Elections: Suriname Assembly 2020 *www.electionguide.org*. Viitattu 2.12.2021.
3. ↑  Commissies - De Nationale Assemblée *www.dna.sr*. Viitattu 2.12.2021.
4. ↑  Marinus Bee nu DNA-voorzitter *Dagblad Suriname*.  14.7.2020. Viitattu 2.12.2021. (hollanniksi)
**Oyo** on yksi Nigerian 36 osavaltiosta. Se sijaitsee maan länsiosassa Beninin vastaisella rajalla. Oyon pinta-ala on 28 454 neliökilometriä. Vuoden 2006 väestönlaskennan alustavien tulosten mukaan Oyossa oli 5 591 589 asukasta. Suurin osa väestöstä on joruboita. Osavaltio on saanut nimensä joruboiden historiallisen valtion Oyon (noin vuosina 1400–1835) mukaan. 

Oyon pääkaupunki on Ibadan. Ibadanin yliopisto on maan vanhin, se perustettiin 1948 Lontoon yliopiston collegena ja kasvoi autonomiseksi yliopistoksi 1962. 

Oyo on maatalousvaltaista aluetta, jossa kasvatetaan viljaa, banaaneja, kaakaota ja muita maataloustuotteita. Myös karjankasvatusta harjoitetaan. Maaperässä on kaoliinia ja akvamariinia.

Osavaltion eteläosassa lähellä Ibadania on jonkun verran trooppista sademetsää, muualta metsät on raivattu ja kasvillisuus on savannin tyyppistä.

Lähteet
-------

1. ↑  2006 Population Census Federal Republic of Nigeria.  Arkistoitu 4.7.2007. Viitattu 23.3.2008.
2. ↑  Oyo State *Encyclopedia Britannica*. Viitattu 4.1.2024.

Aiheesta muualla
----------------

* Kuvia tai muita tiedostoja aiheesta **Oyo** Wikimedia Commonsissa

Nigerian lippuNigerian osavaltiot

Abia | Adamawa | Akwa Ibom | Anambra | Bauchi | Bayelsa | Benue | Borno | Cross River | Delta | Ebonyi | Ẹdo | Ekiti | Enụgụ | Gombe | Imo | Jigawa | Kaduna | Kano | Katsina | Kebbi | Kogi | Kwara | Lagos | Nasarawa | Niger | Ogun | Ondo | Ọsun | Oyo | Plateau | Rivers | Sokoto | Taraba | Yobe | Zamfara  

Pääkaupunkiterritorio
**Agilefant Oy** on suomalainen ohjelmistoalan yritys, joka on kehittänyt lean-transformaation työkalun organisaatioille. Agilefantin työkalun avulla organisaatiot voivat mm. seurata, missä vaiheessa erilaiset kehityshankkeet ovat. Agilefant sopii myös Scrumiin.

Agilefant sai alkunsa Teknillisen korkeakoulun Ohjelmistoliiketoiminnan ja -tuotannon instituutti SoberIT:n ATMAN-tutkimusprojektissa 2007–2010. Projektissa seitsemän yritystä testasi Tekesin tuella, miten tekemissalkkua tulisi hallita. 

Agilefant kuuluu Prodeko Venturesin ensimmäisiin sijoituskohteisiin. Tekes on tukenut Agilefantin kehitystyötä myös projektin jälkeen, kun ohjelmiston jatkokehitystä varten perustettiin Agilefant Oy.

Agilefant on käytössä mm. Steerillä.

Katso myös
----------

* Ketterä ohjelmistokehitys

Lähteet
-------

1. 1 2  Startup-sijoituksia asevelihengessä – Jokainen yhtiö saa 25 000 euroa *T&T*. Viitattu 3.4.2017. (englanniksi)
2. ↑  Käytännön ohjelmistotuotanto – Panu Leppäniemi *ohjelmistotuotanto.panuleppaniemi.com*. Viitattu 3.4.2017.
3. ↑  Repo, Hanna: Työt hallintaan ilmaisella ohjelmalla.  *Kauppalehti*, 19.10.2009.
4. ↑  Avoin tietoaineisto – projektien mukaan *extranet.tekes.fi*.  Arkistoitu 4.4.2017. Viitattu 3.4.2017.
5. ↑  Agilefant on myös Steerin valinta *Mynewsdesk*.  Arkistoitu 4.4.2017. Viitattu 3.4.2017.

Aiheesta muualla
----------------

* YLE.FI: YLEX: Päivä tulevaisuudessa: Näin arki toimisi, jos Slush-keksinnöt saadaan käyttöön
Kupillinen voiteetä
**Voitee** (tiibetiksi བོད་ཇ་, *bod ja*), tai **Tiibetin tee**, on Intian niemimaalla juotava tee. Perinteisestä teestä poiketen voitee on suolaista. Juoma on keskeinen osa etenkin tiibetiläistä ruokakulttuuria. Sitä on juotu Tiibetissä joidenkin arvioiden mukaan 900-luvulta alkaen.

Teetä valmistetaan kirnuamalla jakin maidosta tehtyä voita ja suolaa yhdessä teen kanssa. Tämän jälkeen tee lämmitetään uudelleen teekannussa, mutta ei kuitenkaan kiehuvaksi..

Voiteetä juodaan Tiibetin kylmässä ja tuulisessa ilmastossa myös pakon edestä: voin ansiosta teessä on paljon kaloreita, jotka auttavat perinteisesti paimentolaiselämää viettäviä tiibetiläisiä pysymään lämpimänä. Lisäksi voiteen juominen rasvaa huulet.

Galleria
--------

* Munkki kirnuamassa voiteetäMunkki kirnuamassa voiteetä
* Tiibetiläisiä voikirnujaTiibetiläisiä voikirnuja
* Voiteetä lhasalaisessa kahvilassaVoiteetä lhasalaisessa kahvilassa

Lähteet
-------

1. ↑  Tibetan | people *Encyclopedia Britannica*. Viitattu 25.11.2020. (englanniksi)
2. ↑  Tibetan Butter Tea is the Cold-Weather Breakfast of Champions *Food & Wine*. Viitattu 25.11.2020. (englanniksi)
3. ↑  Making Tibetan butter tea.  17.12.2015. 39TRIBES. Viitattu 26.11.2020. (englanniksi)
4. ↑  Clarissa Wei: What Is Yak Butter Tea, Anyway? *Eater*.  25.8.2016. Viitattu 26.11.2020. (englanniksi)
5. ↑  Why should you drink Butter Tea? *Cookploration*.  8.3.2017. Viitattu 26.11.2020. (englanniksi)
**Anders Planman** (1724 Hattula – 25. huhtikuuta 1804 Paimio) oli suomalainen professori ja tähtitieteilijä. Hän toimi Helsingin yliopiston edeltäjän Turun Akatemian rehtorina vuosina 1771 ja 1772.

Planmanin vanhemmat olivat luutnantti Peter Planman ja Ingrid Leufstadius. Hän valmistui maisteriksi Turussa vuonna 1754 ja tuli vuonna 1758 Uppsalan yliopiston tähtitieteen dosentiksi. Turkuun hänet nimitettiin fysiikan professoriksi vuonna 1763, mistä virasta hän erosi vasta 1801. Vuosina 1761 ja 1767 hän oli Ruotsin tiedeakatemian toimeksiannosta Kajaanissa tutkimassa Venuksen kulkua auringon yli. Hän teki tarkkoja havaintoja auringon parallaksin määrittämiseksi ja laski useiden suomalaisten paikkakuntien leveys- ja pituuspiirin. Planman julkaisi tutkimuksiaan useissa julkaisuissa. Hän esitti tutkimuksessaan vuonna 1753, että ihmisen on mahdollista nousta ilmaan ohjattavan koneen avulla.

Planmanin puoliso vuodesta 1776 oli Abraham Achreniuksen tytär Fredrika Achrenius (k. 1798).

Tähtitieteilijä Yrjö Väisälän vuonna 1940 löytämä pikkuplaneetta 2639 Planman on nimetty Anders Planmanin mukaan.

Lähteet
-------

1. 1 2  Heikinheimo, Ilmari (toim.): *Suomen elämäkerrasto*, s. 588. Helsinki: WSOY, 1955.
2. ↑  Helsinki.fi Keskusarkisto, virkamiehet viitattu 7.6.2012
3. ↑  Oja, Heikki: *Sibeliuksesta Tuonelaan: aurinkokuntamme kiehtova nimistö*, s. 72, 75, 104. Helsinki: Ursa, 2003. ISBN 952-5329-25-9.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat
* Ruotsi

 |
|  |
| Henkilöt | 
* Kansallisbiografia
* Biografiskt Lexikon
* Uppslagsverket Finland
* Biografiasampo
* Ylioppilasmatrikkeli 1640–1852

 |
|  |
| Muut | 
* IdRef

 |

 |
Avokadoöljyä
**Avokadoöljy** on syötävä kasviöljy, jota saadaan avokadojen hedelmämallosta puristamalla. Sitä voidaan käyttää ravinnoksi sellaisenaan, tai ruoanlaitossa. Puhdistetun avokadoöljyn savupiste on 270 °C, mikä on korkeimpia ruoanlaittoon käytettävillä rasvoilla ja kasviöljyillä.

Koostumus
---------

Avokadoöljy sisältää runsaasti E-vitamiinia ja kertatyydyttymättömiä rasvahappoja. Sen rasvahappokoostumus muistuttaa oliiviöljyä, ja se sisältää paljon oleiinihappoa. Tyypillisesti avokadoöljy on 76% kertatyydyttymättömiä (oleeiini- ja palmitoleiinihappoa), 12% monityydyttymättömiä (linoli- ja linoleenihappoja) ja 12% tyydyttyneitä (palmitiini- ja steariinihappo) rasvoja.

Käyttö
------

Avokadoöljyä käytetään kosmetiikassa, koska se imeytyy ihoon nopeasti ja hyvin. Kosmeettisiin tarkoituksiin öljy erotetaan korkeassa lämpötilassa liuottimien avulla. Puhdistamisen jälkeen tuloksena on hajuton keltainen öljy.

Syötäväksi tarkoitettu kylmäpuristettu avokadoöljy on yleensä puhdistamatonta, jolloin se säilyttää avokadolle luonteenomaisen tuoksun ja värin. Avokadoöljy sopii kaikkeen korkeassa lämpötilassa tapahtuvaan ruoanlaittoon, kuten leivontaan, wokkaamiseen, uppopaistamiseen, grillaukseen ym.

Se auttaa karotenoidien ja muiden ravinteiden imeytymisessä.

Lähteet
-------

1. ↑  Smoke Point of Oils Baseline of Health Foundation. Viitattu 28.3.2021. (englanniksi)
2. 1 2 3  What is unrefined, extra virgin cold-pressed avocado oil?  4/2010. American Oil Chemists' Society. Viitattu 28.3.2021. (englanniksi)
3. ↑  Unlu, N.Z.; Bohn, T.; Clinton, S.K.; Scwartz, S.J.: Carotenoid Absorption from Salad and Salsa by Humans Is Enhanced by the Addition of Avocado or Avocado Oil.  *Journal of Nutrition*, 1.3.2005, 135. vsk, nro 5, s. 431-436.  The American Society for Nutritional Sciences. PubMed:15735074. doi:10.1093/jn/135.3.431. Artikkelin verkkoversio.  (englanniksi)

Aiheesta muualla
----------------

* Fineli: Avokadoöljyn ravintosisältö
* Food Component Database (FooDB): Avocado oil (englanniksi)
* National Center for Biotechnology Information (NCBI): Marcos Flores, Carolina Saravia, Claudia E. Vergara, Felipe Avila, Hugo Valdés and Jaime Ortiz-Viedma, Avocado Oil: Characteristics, Properties, and Applications, Molecules. 2019 Jun; 24(11): 2172 (englanniksi)
Ananaskakku on leikattuna halki
**Ananaskakku** (kiin.: 鳳梨酥; pinyin: *fènɡ lí sū*) on suosittu ja perinteinen taiwanilainen leivos, joka valmistetaan jauhoista, munista, voista ja ananashillosta. Toisinaan ananas voidaan korvata myös vahakurpitsalla, mutta tällaiset kakut eivät ole yhtä suosittuja.

Taiwanissa vietetään elokuussa vuosittaista ananaskakkufestivaalia. Kakkuja ostavat niin paikalliset ja turistitkin. Turisteille kakkuja myydään nimenomaan paikallisena leivoksena.

Hokkieniksi leivoksen keskeinen osa, eli ananas, on *ông-lâi*, joka on homonyymi ilmaukselle "menestys tulossa". Tästä syystä kakkuja syödään uutena vuotena hyvän onnen toivossa.

Lähteet
-------

1. ↑  40 of the best Taiwanese foods and drinks *CNN*. Viitattu 15.11.2021. (englanniksi)
2. ↑  Pineapple cake festival opens in Taipei *Taipei Times*.  25.8.2012. Viitattu 15.11.2021.
3. ↑  Pineapple tart - How to make this Chinese New Year delicacy *Taste Of Asian Food*.  15.12.2019. Viitattu 15.11.2021. (englanniksi)
**Kotapähkinäkasvit** (Staphyleaceae) on kasviheimo koppisiemenisten Crossosomatales-lahkossa. Siinä on 45 lajia eri puolilla maapalloa, ei kuitenkaan Pohjois-Euroopassa.

Tuntomerkit
-----------

Kotapähkinäkasvit ovat aina- tai kausivihantia pensaita tai puita, joiden puu on usein fluoresoivaa. Nivelten kohdalla johtojännelieriössä on joko kolme tai viisi aukkoa. Kasveissa on limasoluja. Lehdet ovat vastakkaisesti, pääteparisia, sahalaitaisissa. Lehdyköissä on pienet korvakkeet eli stipellit ja lehtikannassa usein varsinaiset korvakkeet. Verholehdet ovat terälehtimäisiä, heteitä on yhtä monta kuin verholehtiä, palhot ovat litteitä ja ponnet nuolimaisia. Kehänalainen sikiäin on kahden tai kolmen, harvoin neljän emilehden yhteenkasvettuma, ja kussakin emilehdessä on tavallisesti 6-12 (joskus vähemmän) siemenaihetta. Hedelmä on avautumaton, marja tai kuiva ja rakkomainen. Siemeniä hedelmässä on vähän, ja niissä on vihreä alkio, jolla on isot alkeislehdet. Kromosomiluku n = (11-)13(-14).

Levinneisyys
------------

Kotapähkinäkasvien levinneisyys on melko hajanainen ja keskittyy pohjoisen pallonpuoliskon lämpimänlauhkeille alueille. Tropiikkiin asti ne ovat levinneet Amerikassa, Malaijien saaristossa ja Uudessa-Guineassa.

Luokittelu
----------

Kotapähkinäkasveihin kuuluu kaksi sukua ja 45 lajia. Kotapähkinöitä (*Staphylea*) on 23 lajia ja suvussa *Dalrympelea* on 20–25 lajia.

Lähteet
-------

* Stevens, P. F. (2001–). Angiosperm Phylogeny Website. Version 12, July 2012 [and more or less continuously updated since]. .

### Viitteet

1. 1 2 3  Stevens, P. F.: Angiosperm Phylogeny Website (Versio 12) *mobot.org*.  heinäkuu 2012. Viitattu 7.12.2014. (englanniksi)
2. ↑  Levinneisyyskartta

Aiheesta muualla
----------------

* Flora of China: Staphyleaceae
* piirroskuva yksityiskohdista

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q157386
* Wikispecies: Staphyleaceae
* CoL: 626ZL
* EoL: 4417
* EPPO: 1STFF
* FNA: 10848
* FoC: 10848
* Fossilworks: 55725
* GBIF: 6656
* GRIN: 1062
* iNaturalist: 71424
* IPNI: 77126628-1
* IRMNG: 113842
* ITIS: 28644
* NBN: NBNSYS0000161049
* NCBI: 85278
* NZOR: 5b452ebb-ff4d-469b-93f2-f05d79f14605
* Open Tree of Life: 152805
* Plazi: E1650919-40D4-A416-E02E-0CE513A1C40F
* POWO: urn:lsid:ipni.org:names:77126628-1
* Tropicos: 42000252
* VASCAN: 224
* Watson & Dallwitz: staphyle
* WFO: wfo-7000000582

 |

 |
**Brave** on Marillionin seitsemäs studioalbumi. Se julkaistiin vuonna 1994. Kun *Holidays in Eden* ei yrityksestä huolimatta tuonut yhtyeelle suurempaa yleisöä, se päätti palata juurilleen ja tehdä jälleen progressiivisemman albumin. *Brave* on konseptialbumi, joka perustuu laulaja Steve Hogarthin radiosta kuulemaan uutiseen, jonka mukaan Severn Bridge -sillalta harhailemasta löytynyt tyttö otettiin poliisin huostaan. Hän ei tiennyt kuka oli ja mistä oli tulossa, eikä suostunut tai pystynyt puhumaan. Tästä Hogarth sai inspiraation kirjoittaa kuvitteellisen tarinan siitä, kuinka tyttö päätyi sillalle.

Yhtye siirtyi Marouatten linnaan Ranskaan nauhoitusten ajaksi. Heidän tuottajakseen tuli Dave Meegan, joka oli työskennellyt Marillionin kanssa aiemmin *Fugazi*-albumin parissa. Tuotantoyhtiö EMI halusi yhtyeen tekevän levyn pikaisesti saadakseen tuottoa, mutta projekti venyi. Yhtyeeltä kului *Braven* tekemiseen yhdeksän kuukautta. EMI:n mainostuksen puutteen ja hyvin singleiksi sopivien kappaleiden olemattomuuden vuoksi se ei menestynyt kaupallisesti. Tästä huolimatta siltä julkaistiin kolme singleä: "The Great Escape" helmikuussa 1994, "The Hollow Man" saman vuoden maaliskuussa ja "Alone Again in the Lap of Luxury" huhtikuussa.

Kappaleet
---------

1. Bridge – 2.55
2. Living with the Big Lie – 6.46
3. Runaway – 4.40
4. Goodbye to All That – 12.26
5. Hard as Love – 6.41
6. The Hollow Man – 4.08
7. Alone Again in the Lap of Luxury – 8.13
8. Paper Lies – 5.47
9. Brave – 7.56
10. The Great Escape – 6.30
11. Made Again – 5.02

Vuoden 1998 uudelleenjulkaisulla on lisäksi seuraavat kappaleet toisella levyllä:

1. The Great Escape (Orchestral Version) – 5.18
2. Marouatte Jam – 9.44
3. The Hollow Man (Acoustic) – 4.10
4. Winter Trees – 1.47
5. Alone Again in the Lap of Luxury (Acoustic) – 2.43
6. Runaway (Acoustic) – 4.27
7. Hard as Love (Instrumental) – 6.48
8. Living with the Big Lie (Demo) – 5.12
9. Alone Again in the Lap of Luxury (Demo) – 3.17
10. Dream Sequence (Demo) – 2.36
11. The Great Escape (Spiral Remake) – 5.48

Lähteet
-------

1. ↑   (Arkistoitu – Internet Archive)
2. ↑   (Arkistoitu – Internet Archive)
**Toivo Mikael Hagman** (sukunimi aik. *Annala*: 27. tammikuuta 1904 Lapua – 6. heinäkuuta 1965 ) oli suomalainen ruotsin kielellä kirjoittanut kirjailija.

Hagman toimi elämänsä aikana muun muassa erään pohjalaisen tanssiyhtyeen laulusolistina, Arbetarbladet-lehden toimittajana Pietarsaaressa, alkoholitarkastajana Vaasassa sekä *Kansan kirjakerhon* toiminnanjohtajana Helsingissä.

Hagman kirjoitti seitsemän romaania. Esikoisteos *Ett österbottniskt kvinnoöde* kuvasi Hagmanin isoäidin elämää Vöyrissä ja romaanissa *De knotiga tallarnas sång* oli aiheena Hagmanin äiti joka oli työskennellyt tehtaassa Vaasassa. Romaani *Lyckosmeden* perustui taas Hagmanin omiin elämänvaiheisiin.

Teoksia
-------

* *Ett österbottniskt kvinnoöde* : romaani. Söderström, Helsingfors 1942
* *Rädda våra själar* : romaani. Söderström, Helsingfors 1945
* *De knotiga tallarnas sång* : romaani. Söderström, Helsingfors 1946
* *Lyckosmeden* : romaani. Söderström, Helsingfors 1950
* *Lika inför lagen* : romaani. FSAs bildningsutskott, Helsingfors 1953
* *Gyllene skördar* : romaani. Författare, Helsingfors 1956
* *Andkil by i helg och söcken* : paikallishistoriaa. Svenska österbottningar, Helsingfors 1959
* *Gör vägen fri* : romaani. Författare, Helsingfors 1962

Lähteet
-------

* Toivo Hagman SKS:n kirjailijamatrikkelissa (toimimaton linkki)
* Svenskösterbottniska författare : Toivo Hagman (1904–1965)[vanhentunut linkki]
**Haim Bar-Lev** (16. marraskuuta 1924 – 7. toukokuuta 1994) oli Israelin esikuntapäällikkö ja sittemmin Työväenpuoluetta edustanut poliitikko.

Elämäkerta
----------

Bar-Lev ja egyptiläinen kenraali Siinain niemimaalla YK:n järjestämässä tapaamisessa jom kippur -sodan lopulla.
Haim Bar-Lev syntyi Itävallan Wienissä 16. marraskuuta 1924. Bar-Levin alkuperäinen sukunimi oli Brotzlewsky. Hän muutti tuolloiseen Palestiinaan Jugoslaviasta vuonna 1939.

Bar-Lev Bar-valmistui Mikveh Israelin maatalouskoulusta vuonna 1942 ja liittyi samana vuonna Palmahiin. Palestiinassa hän osallistui juutalaisten aluetta hallinneiden brittien vastaiseen toimintaan. Vuonna 1946 hän oli mukana esimerkiksi räjäyttämässä Allenbyn siltaa lähellä Jerikoa. Israelin itsenäisyyssodan sytyttyä vuonna 1948 Bar-Lev komensi ensin Negevin prikaatin 8. pataljoonaa, sittemmin mekanisoitua pataljoonaa ja lopulta hän toimi prikaatin operaatioupseerina.

Sodan jälkeen Bar-Lev opiskeli sotilaskoulussa Isossa-Britanniassa ja valmistuttaan hänestä tuli yleisesikunnan koulutustoiminnan johtaja. Suezin kriisin aikana vuonna 1956 hän komensi Siinain niemimaalla toiminutta panssariprikaatia. Vuosien 1958–1961 Bar-Lev toimi Israelin panssarijoukkojen komentajana. Vuoden 1961 jälkeen hän vietti jonkin aikaa Yhdysvalloissa opiskellen taloustiedettä Columbian yliopistossa. Palatessaan Israeliin Bar-Lev toimi vuosina 1964–1966 taas yleisesikunnassa operaatiotoiminnan johtajana, minkä jälkeen hän opiskeli vuorostaan Ranskan Pariisissa valtiotiedettä.

Bar-Lev kutsuttiin takaisin Israeliin kuuden päivän sodan kynnyksellä vuonna 1967. Sodan jälkeen hän toimi esikuntapäällikkönä vuodesta 1968 vuoteen 1972. Bar-Levin toimiessa esikuntapäällikkönä Suezin kanavan varrelle rakennettiin puolustuslinja, joka sai hänen mukaansa nimen Bar-Lev-linja. Bar-Lev erosi asevoimien palveluksesta vuonna 1972. Bar-Lev-linja romahti jom kippur -sodan sytyttyä vuonna 1973 ja hyökkäyksen myötä Bar-Lev kutsuttiin takaisin palvelukseen.

Pääministeri Golda Meir teki Bar-Levistä 8. knessetin kauppa- ja teollisuusministerin maaliskuussa 1974. Hän jatkoi tehtävässään Yitzhak Rabinin hallituksessa. Vuosien 1978-1984 välillä Bar-Lev toimi Työväenpuolueen pääsihteerinä. Kansallisen yhtenäisyyden hallituksen aikana vuonna 1984 hänestä tuli poliisiministeri ja hän toimi virassaan vuoteen 90 saakka. Vuonna 1992 hänestä tuli Israelin lähettiläs Venäjälle ja hän toimi virassaan aina kuolemaansa saakka 7. toukokuuta 1994.

Lähteet
-------

1. 1 2 3 4 5  Haim Bar-Lev Knesset. Viitattu 29.1.2020. (englanniksi)
2. 1 2 3 4 5 6 7  Fred Skolnik ja Michael Berenbaum: *Encyclopaedia Judaica Volume 03 Ba-Blo*, s. 162-163. Thomson Gale, 2007. ISBN 978-0-02-865928-2. (englanniksi)

Aiheesta muualla
----------------

* Kuvia tai muita tiedostoja aiheesta **Haim Bar-Lev** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |

 |
**Bromitrifluoridi** (BrF3) on bromin ja fluorin muodostama niin kutsuttuihin interhalogeeniyhdisteisiin kuuluva epäorgaaninen molekyyliyhdiste. Yhdistettä voidaan käyttää bromaavana ja fluoraavana reagenssina sekä eräissä tapauksissa liuottimena.

Ominaisuudet
------------

Huoneenlämpötilassa bromitrifluoridi on väritöntä tai kellertävää pistävänhajuista nestettä. Kiinteänä se on punertavan keltaista. Yhdiste reagoi erittäin kiivaasti veden kanssa disproportioituen bromihapoksi, vetybromidiksi ja vetyfluoridiksi. Yhdiste johtaa hieman sähköä ja sen sähkönjohtokyky on 8·10−3 Ω−1·cm−1. Sähkönjohtavuus johtuu dissosioitumisesta BrF2+- ja BrF4--ioneiksi. Bromitrifluoridi on hyvin reaktiivinen yhdiste ja reagoi esimerkiksi useiden orgaanisen yhdisteiden kanssa bromaten tai fluoraten ne. Lisäksi yhdiste liuottaa useita fluorideja muodostaen BrF4--ioneja. Bromitrifluoridi on vahva hapetin.

3 BrF3 + 6 H2O → 2 HBrO3 + 9 HF + HBr
Bromitrifluoridi on myrkyllistä ja ärsyttää voimakkaasti, ihoa, silmiä ja hengitysteitä.

Valmistus ja käyttö
-------------------

Bromitrifluoridia voidaan valmistaa bromin ja fluorin välisellä reaktiolla 20 °C:n lämpötilassa. Tuote puhdistetaan tislaamalla.

Br2 + 3 F2 → 2 BrF3
Bromitrifluoridia voidaan käyttää niin epäorgaanisten kuin orgaanisten fluoridien valmistamiseen. Se reagoi useiden halogeenialkaanien kanssa korvaten muut halogeeniatomit fluorilla. Sitä voidaan käyttää myös aromaattisten yhdisteiden bromaamiseen ja heterosyklisten yhdisteiden heteroatomien fluoraamiseen. Karbonyyliyhdisteiden kanssa se reagoi korvaten karbonyyliryhmän difluorimetaaniryhmällä.

Lähteet
-------

1. 1 2 3 4  E. M. Karamäki: *Epäorgaaniset kemikaalit*, s. 158. Kustannusliike Tietoteos, 1983. ISBN 951-9035-61-3.
2. 1 2 3 4 5  David Yoffe, Ron, Frim, Shmuel D. Ukeles, Michael J. Dagani, Henry J. Barda, Theodore J. Benya & David C. Sanders: *Bromine Compounds, Ullmann’s Encyclopedia of Industrial Chemistry*, John Wiley & Sons, New York, 2013. Viitattu 9.3.2016
3. 1 2 3  R. Frim & S. D. Ukeles: *Bromine, Inorganic Compounds, Kirk-Othmer Encyclopedia of Chemical Technology*, John Wiley & Sons, New York, 2011. Viitattu 9.3.2016
4. 1 2 3  Webb I. Bailey & Andrew J. Woytek: *Halogen Fluorides, Kirk-Othmer Encyclopedia of Chemical Technology*, John Wiley & Sons, New York, 2004. Viitattu 9.3.2016
5. ↑  Thomas Scott, Mary Eagleson: *Concise encyclopedia chemistry*, s. 149. Walter de Gruyter, 1994. ISBN 978-3110114515. (englanniksi)
6. ↑  Egon Wiberg, Nils Wiberg, Arnold Frederick Holleman: *Inorganic chemistry*, s. 435–437. Academic Press, 2001. ISBN 978-0-12-352651-9. Kirja Googlen teoshaussa (viitattu 9.3.2016). (englanniksi)
7. ↑  Shlomo Rozen & Revital Sasson: *Bromine Trifluoride, e-EROS Encyclopedia of Reagents for Organic Synthesis*, John Wiley & Sons, New York, 2007. Teoksen verkkoversio Viitattu 9.3.2016
Diana Sorbello, 2018
**Diana Sorbello** (s. 27. kesäkuuta 1979 Bocholt, Nordrhein-Westfalen) on saksalainen iskelmälaulaja. Hän on toiminut myös mallina.

Ura
---

Sorbello opiskeli vuosina 1998–2003 Westfälische Wilhelms-Universität -yliopistossa Münsterissä sosiologiaa, pedagogiikkaa ja siviilioikeutta.

Vuonna 1996 eräs Wind-yhtyeen laulaja "löysi" Diana Sorbellon. Ensimmäisen levytyssopimuksensa Sorbello teki vuonna 1997 Koch Internationalin kanssa nimellä Diana. Debyyttikappaleen nimi oli "Ich will zurück zu dir". Vuodesta 2001 hänellä on ollut vuosittain 30–40 live-esiintymistä erilaisissa gaaloissa ja karnevaaleissa. Esiintymiset ovat olleet 20–30-minuuttisia ja koostuneet hänen omista lauluistaan sekä tunnetuista popklassikoista. 

Sorbellon esikoisalbumi *Bittersüß* ilmestyi 2006. Sen avausraitana oli uusi versio Monica Morellin 1970-luvun menestyssävellyksestä "Ich fange nie mehr was an einem Sonntag an". Samana vuonna julkaistiin jalkapallo-single *Wir schwenken die Fahnen...(schwarz, rot, gold)*, jota myytiin yli 150 000 kappaletta. Vuonna 2008 Sorbello tulkitsi Ricchi e Poverin 1980-luvun alun hitin "Sarà perché ti amo" saksankielisenä versiona "Das ist, weil ich Dich liebe". Sorbello on työskennellyt vuodesta 2010 lähtien saksalaisen musiikkituottajan Hermann Niesigin kanssa.

Vuonna 2006 Diana Sorbello suunnitteli saksalaiselle KiK Textilien und Non-Food GmbH -yhtiölle ensimmäisen oman mallistonsa "Fußball-Fan-Kollektion", johon kuului muun muassa "Fußball-Bikini" (jalkapallo-bikini).

Diskografia
-----------

### Albumit

* Bittersüß (2006)

### Singlet

* Spuren im Strand der Ewigkeit (2005)
* Wir schwenken die Fahnen (2006)
* Das ist weil ich dich liebe (Sarà perché ti amo) (2008)
* Mamma Maria (2010)

Aiheesta muualla
----------------

* Viralliset sivut
* Musicline (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa

 |
|  |
| Taiteenala | 
* MusicBrainz
	+ 2

 |
|  |
| Muut | 
* Europeana

 |

 |
Tietokoneen syöte saa kuvan aivot luulemaan, että ne ovat altaan sijasta ulkona kävelyllä.
**Aivot altaassa** on tietoteoriaan liittyvä ajatuskoe tai hypoteesi. Ajatuskokeessa lähdetään siitä, että aivot on irrotettu ruumiista, asetettu ravinneliuosta täynnä olevaan altaaseen ja kytketty tietokoneeseen, joka syöttää niille aistimaailmaa vastaavia ärsykkeitä.

Äärimmäisten skeptikkojen mukaan emme voi varmasti tietää, elämmekö todellisuudessa vai olemmeko vain aivot altaassa. Siten emme ehkä voi luottaa tietävämme mitään varmasti. Hilary Putnam taas korostaa, että kukaan ei voi loogisesti päätellä olevansa pelkässä lumetodellisuudessa elävät aivot.

Käyttö
------

Tavallisimmin "aivot altaassa" -skenaariota käytetään perusteena filosofiselle skeptisyydelle ja solipsismille. Yksinkertainen versio tästä tapahtuu seuraavasti: altaassa olevat aivot lähettävät ja vastaanottavat täsmälleen samat impulssit kuin keho lähettäisi, jos aivot olisivat kallossa. Impulssit ovat ainoa vuorovaikutus, joka aivoilla on ympäristön kanssa, joten aivoille ei ole mahdollista kertoa, niiden näkökulmasta, ovatko ne kallossa vai astiassa.*lähde?*

Silti ensimmäisessä tapauksessa suurin osa ihmisen uskomuksista voi olla totta (jos esimerkiksi hän uskoo kävelevänsä kadulla tai syövänsä jäätelöä); jälkimmäisessä tapauksessa heidän uskomuksensa ovat vääriä. Koska väitteen mukaan ei voida tietää ovatko aivot altaassa, ei voida tietää ovatko uskomukset täysin vääriä. Koska periaatteessa on mahdotonta tietää elämmekö todellisuudessa, mihinkään mihin uskomme ei voi uskoa; tämä herättää kysymyksiä tiedon määrittelystä.*lähde?*

Viime aikoina monet*selvennä* nykyajan filosofit ovat alkaneet uskoa, että virtuaalitodellisuus vaikuttaa vahvasti ihmisen autonomiaan aivot altaassa -kokeena. Vastakkainen näkemys on, ettei virtuaalitodellisuus tuhoa kognitiivista rakennettamme tai poista yhteyttämme todellisuuteen, vaan se päinvastoin antaa meille uusia virikkeitä, uusia oivalluksia ja uusia näkökulmia maailman ymmärtämiseen.*lähde?*

Katso myös
----------

* Uniargumentti
* Paha demoni
* Boltzmannin aivot
* Aivokäyttöliittymä

Lähteet
-------

1. ↑  Lammenranta, Markus: *Johdatus tieto-oppiin*, s. 135, 140, 141. Lähde termin suomennokselle. Helsinki: Gaudeamus, 2022. ISBN 978-952-345-166-7.
2. ↑  Epistemology Encyclopædia Britannica Online. Viitattu 18.1.2010. (englanniksi)[vanhentunut linkki]
3. ↑  Klein, Peter: Skepticism *The Stanford Encyclopedia of Philosophy*. The Metaphysics Research Lab. Stanford University. Viitattu 11.11.2019. (englanniksi)

Aiheesta muualla
----------------

* Kuvia tai muita tiedostoja aiheesta **Aivot altaassa** Wikimedia Commonsissa
**Hannu Johannes Särkiö** (30. huhtikuuta 1937 Padasjoki – 29. kesäkuuta 2023 Espoo) oli suomalainen sotilas, kenraalimajuri.

Henkilöhistoria
---------------

Särkiön vanhemmat olivat maanviljelijä Uuno Johannes Särkiö ja emäntä Anja Anna Seppälä. Hänen puolisonsa vuodesta 1961 oli farmaseutti Leena Päivikki Lappi-Seppälä. Kenttäpiispana toiminut Pekka Särkiö on heidän poikansa. Särkiö tuli ylioppilaaksi 1956 ja suoritti Kadettikoulun 1959 ja Sotakorkeakoulun 1969. Valtiotieteen maisteriksi hän valmistui 1971 Turun yliopistosta ja opiskeli lisäksi Teknillisessä korkeakoulussa ja Zürichin yliopistossa 1973.

Sotilasura
----------

Särkiö toimi Uudenmaan jääkäripataljoonan opetusupseerina ja komppanianpäällikkönä 1959–1960, Kadettikoulun opetusupseerina 1960–1966, Pääesikunnan toimistoupseerina 1967–1968 ja toimistoesiupseerina 1971–1972, Lounais-Suomen sotilasläänin esikunnan toimistoupseerina ja -päällikkönä 1969–1971, Sotatieteenlaitoksen strategian toimiston toimistoesiupseerina 1972–1976, Lapin jääkäripataljoonan komentajana 1976–1980, Jääkäriprikaatin vs. komentajana 1976–1980, maanpuolustuskurssien johtajana 1980–1982, Taistelukoulussa 1982–1986, Pohjois-Suomen sotilasläänin esikuntapäällikkönä 1986–1989, päämajamestarina 1989–1991, Sisä-Suomen sotilasläänin komentajana 1991–1992 ja Turun ja Porin sotilasläänissä vuodesta 1993. Särkiö oli Puolustuslaitoskomitean pääsihteeri 1973–1976 ja toimi useissa maanpuolustusjärjestöissä. Hän voitti Puolustusvoimien mestaruuden kesäpartiokilpailuissa vuonna 1958. Särkiö ylennettiin kenraalimajuriksi 1989, eläkkeelle hän jäi vuonna 1997.

Hänet on haudattu Hietaniemen hautausmaalle Helsinkiin.

Kirjallinen tuotanto
--------------------

Särkiö julkaisi sekä artikkeleita ja kirjan kappaleita että useita omia teoksia erityisesti maanpuolustuksesta sekä puolustus- ja kansainvälisestä politiikasta, mutta myös muistelmia, elämäkerran ja historiateoksia:

* *Vuoden 1948 ystävyys-, yhteistoiminta- ja avunantosopimus suomalaisten kommenttien valossa kiinnittäen erityisesti huomiota sen sotilaalliseen puoleen*, 1973
* *Mitä tapahtuu, jos ...*, 1975
* *Jänkien jääkäreitä ja poromiehiä: pataljoonan komentajana Lapissa*, 1981
* *Kruunun sarkaa: kenttäkenraalina toisessa tasavallassa*, 1994
* *Padasjoen suojeluskunta ja Lotta Svärd 1918-1944*, 2000
* *Yleisesikuntaeversti Matti A. Aarnio 1901-1984*, 2006
* *Sata kesää - kolme isäntää: Särkiöinen Padasjoen Arrakoskella*, 2008

Lähteet
-------

1. ↑  Kuolinilmoitus. *Helsingin Sanomat* 23.7.2023, s. B 26.
2. 1 2  Irja Hämäläinen, Risto Rantala, Hannakatri Hollmén (toim.): *Kuka kukin on. Who's who in Finland. Henkilötietoja nykypolven suomalaisista 1994*, s. 949. Särkiö, Hannu. Helsinki: Otava, 1994. ISBN 951-1-12833-7.
3. ↑  Helsingin seurakuntayhtymän hautahaku *Hautahaku*. Viitattu 7.1.2024.

Aiheesta muualla
----------------

* Vallin, Tapio 1997. "Uskon tuntevani suomalaisen miehen": Kenraalimajuri Särkiö reserviin. Porilainen, no. 2, s. 13.
* Hannu Särkiön muistokirjoitus Helsingin Sanomissa
**Príncipe** oli vuonna 1729 vesille laskettu Espanjan laivaston Santa Ana -luokan kaksikantinen 70-tykkinen linjalaiva.

Valmistus
---------

*Pääartikkeli: Santa Ana -luokka (1729)*
Alus tilattiin Guernizosta Santanderista. Se laskettiin vesille 1729 ja otettiin palvelukseen 17. elokuuta 1731.

Palvelus
--------

Alus lähti 17. tammikuuta 1730 Santanderista Francisco Javier Cornejon laivueen, johon kuuluivat *Princesa*, *Rubí*, *San Isidro* ja *Guipúzcoa* sekä kaksi fregattia, mukana. Ne saapuivat 6. helmikuuta Cádiziin. Alus partioi Ferrolin ja Cádizin välillä Cornejon laivueessa, kunnes se siirrettiin 1731 Italian sotaretkelle Barcelonaan Marqués de Marini laivastoon. Alus oli 1731 korjattavana Toulonissa ja Carracassa kesäkuusta syyskuuhun 1732.

Vuonna 1733 alus taisteli algerialaisia merirosvoja vastaan Reggion laivueessa. Se lähti 30. marraskuuta 1733 Barcelonasta kymmenen linjalaivan laivastossa Sisilian sotaretkelle La Speziaan. Alus palasi 18. heinäkuuta 1734 Cádiziin. Vuodet 1737-1738 alus partioi Ferrolin edustalla. Lokakuussa 1739 se varustettiin Ferrolissa ja lähti Torresin laivueen mukana Karibialle.

Vuodesta 1740 alus partioi Havannan edustalla, kunnes se lähti 10. marraskuuta 1744 Torresin laivueen mukana Cádiziin. Alus vaurioitui pahoin myrskyssä Puerto Ricon edustalla ja joutui palaamaan Havannaan 10. huhtikuuta 1745. Huhtikuussa 1745 aluksella todettiin lahoa, jota ei kyetty poistamaan. Alus romutettiin 11. heinäkuuta 1746 Havannassa.

Lähteet
-------

* Winfield, Rif; Tredrea, John; Garcia-Torralba Pérez, Enrique & Blasco Felip, Manuel: *Spanish Warships in the Age of Sail 1700-1860: Design, Construction, Career and Fates*. Seaforth Publishing, 2023. ISBN 978-1-5267-9078-1. (englanniksi)

### Viitteet

1. 1 2 3 4  Winfield et al 2023 s. 126-128

*Santa Ana* -luokan linjalaivat

|  |
| --- |
| *Santa Ana* - *Reina* - *Príncipe* - *Princesa* |
| Edeltäjä: *Príncipe de Asturias* – Seuraaja: Galicia -luokka (1729) |
**Arado E.530** oli toisen maailmansodan aikainen saksalainen pommikone, joka suunniteltiin yksipaikkaiseksi vertaukseksi kaksipaikkaiselle Arado Ar 440 raskaalle hävittäjälentokoneelle.

Suunnittelu ja kehitys
----------------------

Vuonna 1942 Arado lähetti suunnitelmansa nopeasta yksipaikkaisesta pommikoneesta Saksan ilmailuministeriölle (RLM) vertailemista varten Aradon aikaisemmin suunnitteleman samankaltaisen Ar 440 hävittäjäkoneen kanssa. Koneesta oli myös olemassa raskas hävittäjäversio.

Lentokone oli kaksirunkoinen ja runkoja yhdisti niiden välissä olevat siipi- ja pyrstö-osa. Kone oli kuitenkin sen vasemmanpuoleisessa rungossa olevaa paineistettua ohjaamoa lukuun ottamatta symmetrinen. Laskutelineenä toimivat molemmissa rungoissa edessä sisäänvedettävät kaksipyörätelineet ja takana kannuspyörät. Koneen voimanlähteenä oli tarkoituksena toimia kaksi mekaanisesti ahdettua Daimler-Benz DB 603G moottoria, joissa voitiin hyödyntää GM-1 tehonlisäysjärjestelmää. Tehonlisäysjärjestelmää käyttäen nousi koneen käytännöllinen lakikorkeus 7 000 metristä 9 500 metriin ja suurin lentonopeus 728 km/h:sta 8 500 metrissä 780 km/h:n 11 300 metrissä. GM-1 järjestelmää voitiin kuitenkin käyttää vain 30 minuutin ajan ennen kuin ilokaasu loppuisi kesken. Pommilastina olisi käytetty yhtä 500 kg pommia ripustettuna siiven alle koneen keskiosassa. Pommikoneversiota ei ollut muuten aseistettu, mutta raskaassa hävittäjäversiossa olisi pommin tilalle ripustettu tykkisäiliö, johon oli asennettuna yksi 5 cm tykki sekä kaksi 20 mm MG151/20 lentokonetykkiä.

Koneen suurimmaksi heikkoudeksi nähtiin sen runkoon asennettu ohjaamo, joka antoi tavanomaisempaa nokkaan asennettua ohjaamoa huomattavasti heikomman tähtäyskyvyn ampumiselle ja pommittamiselle ohjaamon edessä olevan moottorin vuoksi. Vaikkakin kone oli suorituskyvyltään vertausvaihtoehtoaan lähes kaikilta osa-alueilta parempi, hylkäsi RLM ehdotelman tarpeen puutteeseen vedoten.

Tekniset tiedot
---------------

*Lähde:*

### Yleiset ominaisuudet

* **Miehistö:** 1
* **Pituus:** 14,15 m
* **Kärkiväli:** 16,25 m
* **Lentopaino:** 10 410 kg
* **Voimalaite:** 2 x Daimler-Benz DB 603G; 1 937 kW (1 874 hv)

### Suoritusarvot

* **Suurin nopeus:** 728 km/h 8 500 metrissä, GM-1 tehonlisäyksellä 780 km/h 11 300 metrissä
* **Käytännöllinen lakikorkeus:** 7 000 metriä, GM-1 tehonlisäyksellä 9 500 metriä
* **Lentosäde:** 1 800 km
* **Nousunopeus:** 11,5 m/s

### Aseistus

**Pommikoneversio:**

* 1 x 500 kg lentopommi

**Raskas hävittäjäversio:**

* 1 x 5 cm tykki
* 2 x MG 151/20 20 mm tykit

Katos myös
----------

* Luettelo saksalaisista lentokoneprojekteista, 1939-1945
* Arado Ar 231
* BMW Strahlbomber I

Lähteet
-------

1. 1 2 3 4 5 6 7  Dieter Herwig ja Heinz Rode: *Luftwaffe Secret Projects – Ground Attack & Special Purpose Aircraft*, s. 99-100. Midland Publishing, 2003.
2. 1 2 3  Heinz J. Nowarra: *Die deutsche Luftrüstung 1933 – 1945 Band 1: Flugzeugtypen AEG – Dornier*, s. 80. Bernard & Graefe Verlag, 1993.
**Rolf Ivar Hasselblatt** (10. helmikuuta 1936 Turku – 26. joulukuuta 2023) oli suomalainen eläköitynyt yritysjohtaja, joka on saanut kauppaneuvoksen arvonimen.

Hasselblattin vanhemmat olivat lääketieteen ja kirurgian tohtori Robert Hasselblatt ja Maud Björk. Hän avioitui 1962 diplomiekonomi Leila Sieversin kanssa. Hasselblatt tuli ylioppilaaksi Svenska klassiska lyceum i Åbosta 1955 ja valmistui diplomiekonomiksi Åbo Akademin kauppakorkeakoulusta 1959. Hän oli Oy Shell Ab:n myyntiedustaja, mainospäällikkö ja piirijohtaja 1959–1970, Shell Europen palveluksessa Haagissa Alankomaissa 1970–1973 ja Oy Shell Ab:n myyntijohtaja 1973–1974.

Suomen Trikoon kaupallinen johtaja Hasselblatt oli 1974–1976 ja varatoimitusjohtaja 1976–1978 Tampereella, Oy Shell Ab:n markkinointijohtaja 1978–1983, hallituksen jäsen 1978–1984 ja talousjohtaja 1983–1984, Shell Switzerland -yhtiön markkinointijohtaja Zürichissä Sveitsissä 1984–1988 ja Oy Shell Ab:n markkinointijohtaja 1988–1990. Yhtiön pääjohtaja, johtokunnan puheenjohtaja ja hallituksen jäsen hän oli 1990–1996. Hasselblattilla on ollut myös useita asiantuntija- ja luottamustehtäviä. Kauppaneuvoksen arvonimen hän sai 1992.

Lähteet
-------

1. ↑
2. 1 2 3  Jensen-Eriksen, Niklas: Kauppaneuvos Rolf Hasselblatt (1936–). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura. Viitattu 1.10.2023.
3. 1 2  Heikki Arola: Ihmiset. 60-vuotias. Osingot on aina maksettava. (Tilaajille) *Helsingin Sanomat*.  10.2.1996. Viitattu 1.10.2023.